SABINA กำไร Q2/60 โต 31.90% หลังรายได้พุ่ง-ค่าใช้จ่ายลด พร้อมปันผล 0.14 บ./หุ้น
SABINA กำไร Q2/60 โต 31.90% มาที่ 63.18 ลบ. จากปีก่อนมีกำไร 47.90 ลบ. หลังรายได้พุ่ง-ค่าใช้จ่ายลด ขณะที่งวด 6 เดือนแรกมีกำไรเพิ่มขึ้น 36.23% มาที่ 114.19 ลบ. จากปีก่อนมีกำไร 83.82 ลบ. พ่วงปันผล 0.14 บ./หุ้น XD 23 ส.ค.นี้ กำหนดจ่าย 8 ก.ย.60
11 ส.ค. 2560

บริษัท ซาบีน่า จำกัด (มหาชน) หรือ SABINA รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 ดังนี้

โดยผลการดำเนินงานในไตรมาส 2/2560 บริษัทฯ มีรายได้จากการขายและการบริการเท่ากับ 681.38 ล้านบาท เพิ่มขึ้นจากงวดเดียวกันของปี 2559 เท่ากับ 33.01 ล้านบาท คิดเป็นอัตราเพิ่มขึ้นร้อยละ 5.09 รายได้จากการขายสินค้าภายใต้เครื่องหมายการค้าของบริษัทย่อย เท่ากับ 629.28 ล้านบาท เพิ่มขึ้นจากงวดเดียวกันของปี 2559 เท่ากับ 33.51 ล้านบาท คิดเป็นอัตราเพิ่มขึ้นร้อยละ 5.62
สำหรับค่าใช้จ่ายในการขายและบริหารในงวดไตรมาส 2 ปี 2560 เท่ากับ 261.35 ล้านบาท ลดลงจากงวดเดียวกันของปี 2559 เป็นจำนวน 10.10 ล้านบาท ซึ่งเป็นอัตราลดลงร้อยละ 3.72 ทำให้บริษัทฯ มีกำไรจากการดำเนินงานเท่ากับ 71.59ล้านบาท คิดเป็นอัตรากำไรจากการดำเนินงานร้อยละ 10.51
พร้อมกันนี้บริษัทประกาศจ่ายปันผลจาก งวดดำเนินงานวันที่ 1 ม.ค. 2560 ถึงวันที่ 30 มิ.ย.2560 เป็นเงินสดจำนวน 0.14 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 23 ส.ค.2560 และกำหนดจ่ายเงินปันผลในวันที่ 8 ก.ย.2560